GiliGold/VAD_KnessetCorpus huggingface dataset:
עודד שריג: כשאתה מקבל את ההפקדה אתה צריך לעשות את כל ההתחשבנות מול המפקיד שזה המעביד ומצד שני רשויות המס.
עודד שריג: זה חד פעמי.
עודד שריג: זאת אומרת, אתה משלם עמלה מסוימת שהממוצע שלה היום היא 3%.
עודד שריג: אתה משלם 3% עמלה תמורת הטיפול בסכום הזה.
עודד שריג: אחר כך, מתוך 100 שקלים שהפקדת נשארים 97 שקלים לניהול, עליהם אתה משלם בגין כל שנה שהכסף מנוהל, 0.3%.
כרמל שאמה-הכהן: כלומר קופת פנסיה יודעת לחיות עם דמי ניהול של 0.3%?
כרמל שאמה-הכהן: אם הפקדתי כמה שנים ואחרי זה הפסקתי להפקיד, כל מה שהם מרוויחים ממני זה 0.3%?
עודד שריג: אני לא יודע אם הם יכולים לחיות עם זה, אני יודע שזה מה שהם גובים היום.
חמד עמאר: מהם דמי הניהול המקובלים בעולם לקופות הגמל?
עודד שריג: תלוי לאן אתה מסתכל.
עודד שריג: אין מוצרים שהם ממש דומים.
עודד שריג: הדבר הכי קרוב שאני יכול לחשוב עליו בקופות הגמל זה מה שנקרא "4 or 1k" בארצות הברית.
עודד שריג: דמי הניהול שם הם שונים, הם יכולים להגיע גם ל-2.5%.
עודד שריג: זה תלוי במבנה ההשקעות ותלוי בהרבה דברים.
עודד שריג: אם יורשה לי, עוד שתי דקות אסיים את מה שיש לי להגיד ואחרי זה אשמח לענות על השאלות.
עודד שריג: אנחנו נוקטים בצעדים נוספים.
עודד שריג: הצעד הראשון זה הורדת התקרה של דמי הניהול.
עודד שריג: הדבר השני, אנחנו רוצים לוודא שהצרכנים יודעים מה שקורה ושזה נעשה בצורה הוגנת.
עודד שריג: מסכמים עם הצרכן על דמי ניהול כדי להעביר אותו, כדי למשוך אותו.
עודד שריג: אי-אפשר יהיה להעלות את דמי הניהול האלה אחרי 3 חודשים, אנחנו נחייב שזה יהיה לפחות למשך שנתיים.
עודד שריג: דמי הניהול שמבטיחים לך כדי למשוך אותם יישארו איתך לפחות שנתיים.
כרמל שאמה-הכהן: מה קורה אחרי שנתיים?
עודד שריג: אחרי שנתיים הם צריכים להודיע לך מפורשות.
עודד שריג: היום הם מחויבים להודיע אבל הרבה פעמים ההודעה מגיעה כחלק מרצף של הודעות אחרות.
עודד שריג: אנחנו דורשים שהעלייה בדמי הניהול תיעשה בהודעה נפרדת, מפורשת.
כרמל שאמה-הכהן: ללא צורך בהסכמת הלקוח?
עודד שריג: הלקוח יכול לעזוב.
עודד שריג: ההודעה תיעשה בזמן מספיק מראש אבל לא יותר מידי מראש.
עודד שריג: היום יש ניידות מלאה של הכספים.
כרמל שאמה-הכהן: אם נדרשת הסכמת הלקוח, אתה יודע בוודאות שהלקוח יודע שהעלו לו את דמי הניהול.
כרמל שאמה-הכהן: אם אתה אומר שיש לו רק יכולת לעזוב, יכול להיות שהוא לא יודע ולא מודע למה שעשו.
עודד שריג: הוא יידע.
עודד שריג: הוא יקבל הודעה נפרדת שאומרת שדמי הניהול היו עד היום 1.1% ומעלים אותם ל-1.3%.
עודד שריג: הוא יקבל הודעה נפרדת עם הדגמה כספית.
עודד שריג: ההדגמה הכספית תאמר לו: בשנה האחרונה לפי 1.1% גבינו ממך 382 שקלים.
עודד שריג: אילו היינו מיישמים את ה-1.3% היינו גובים ממך476 שקלים.
כרמל שאמה-הכהן: ההדגמה הטובה שצריכים לעשות לו זאת סימולציה עד גיל הפנסיה כדי שיידע מה המשמעות של השינוי הזה.
עודד שריג: זה מאוד קשה.
עודד שריג: התמודדנו עם השאלה מה אנחנו רוצים לעשות והגענו למסקנה שהכי נוח לנו לעשות את זה על בסיס נתוני העבר ולא על בסיס תחזיות.
עודד שריג: בתחזיות זה מבוסס על כל מיני הנחות ואז אני אצטרך להכתיב הנחות מסוימות.
עודד שריג: אולי הן רלוונטיות לאדם ואולי לא.
עודד שריג: עשינו על זה הרבה דיונים.
עודד שריג: התייעצנו עם אנשים.
עודד שריג: הגענו למסקנה שמה שאנחנו רוצים להגיד לאנשים זה מה קרה בשנה שעברה ומה היה קורה אילו היו מיישמים את השינוי כבר בשנה שחלפה.
כרמל שאמה-הכהן: אי-אפשר לעשות הנחה נוספת שאם תמשיך באותו מסלול עד גיל הפנסיה, מה המשמעות הכספית?
עודד שריג: אני אבחן את זה.
עודד שריג: אני לא פוסל את זה.
עודד שריג: אני אומר עוד פעם, בדקנו את הדברים, עוד לא יצאנו עם הסדרה בעניין ואנחנו בוחנים, אבל זה אחד הצעדים שאנחנו רוצים שהנתונים יהיו ברורים ושקופים לאנשים כדי שהאנשים יבינו.
עודד שריג: כתוצאה מזה שאנשים ינסו למזער את העלות וילכו לגופים ויתמקחו.
עודד שריג: הדבר שהכי חשוב מבחינתי, שכמו שקרה בקוטג' יקרה גם בתחום דמי הניהול.
עודד שריג: אנשים צריכים להבין שיש להם כוח להתמקח והם צריכים לנצל את זה.
עודד שריג: בעניין הזה אני צריך את העזרה שלכם.
עמיר פרץ: זה תלוי אם יש להם ארגון?
עמיר פרץ: לקוח אחד לא יכול להתמקח.
עודד שריג: זה נכון, זה תלוי אם יש להם ארגון עוזר אבל זה לא מספיק.
עודד שריג: רק אתמול היתה כתבה שהראתה פערים בין ארגונים שונים.
עמיר פרץ: זה בסדר אבל אתה לא משלה את עצמך שלקוח בודד יתחיל להתמקח מול קופת הגמל שלו או קופת הפנסיה שלו.
עודד שריג: אני אשמח שזה יקרה.
עודד שריג: אני חושב שארגונים עוזרים.
עודד שריג: גופים גדולים בהחלט מצליחים - - -
עמיר פרץ: זה מתחיל מזה.
עמיר פרץ: עם כל הכבוד, תחילת הקרנות היתה שהאוצר קבע 6% דמי ניהול.
עמיר פרץ: מי שהוריד אותם ל-2% זה לא אתם, אנחנו הורדנו אותם.
עמיר פרץ: אני בהחלטה שלי הודעתי שזה יהיה רק 2% ואז זה ירד ל-2% בפועל.
עמיר פרץ: ברור שזה עובד הפוך.
עמיר פרץ: אדם מן השורה לא רק יודע לקרוא את הפרטים.
עמיר פרץ: אני יכול לעשות בחינה פה ולתת לכל אחד את תלוש הפנסיה שלו ואני מבטיח לך שמחצית פה נכשלים.
חמד עמאר: הייתי אופטימי, לפי הנתונים שיש לי, מעל 70% נכשלים.
עמיר פרץ: לכן אין פה כלים של ממש.
עמיר פרץ: לעשות חישוב עד הפנסיה זה יפה מאוד אבל איך אתה מבודד את דמי הניהול וההשפעה לעומת הרווחים, העלויות והפעילות של השוק?
עמיר פרץ: בסוף ההוא מהקרן אומר:
עמיר פרץ: אני לוקח ממך עוד כמה פרומילים אבל אני מביא לך תשואות יותר טובות.
עמיר פרץ: זה מכלול שלם, זה לא דבר של מה בכך.
עמיר פרץ: המגמה שלך היא ברוכה רק תן כלים.
עודד שריג: אני מסכים, אנחנו רוצים את הכלים, אנחנו רוצים את העזרה שלנו.
עמיר פרץ: מה זאת העזרה שלנו?
עודד שריג: העזרה שלכם זה להעביר את כל אותם דברים שאני צריך את עזרת הכנסת בתקנות ובחוקים.
עודד שריג: אני אשמח לקבל את עזרתכם מפה עד הודעה חדשה.
כרמל שאמה-הכהן: מתי זה אמור להגיע לחקיקה?
עודד שריג: בקרוב.
עודד שריג: יש תהליך.
עודד שריג: התהליך הוא שקודם כל אנחנו מפרסמים טיוטה, מקבלים תגובה מהשוק.
עודד שריג: את השלב הזה כבר עברנו.
עודד שריג: אז אנחנו יוצאים למשרד המשפטים שמוודא שהדברים נעשים בצורה שמנוסחת נאותה ואז אנחנו מגיעים אליכם.
עודד שריג: עוד מעט נגיע אליכם.
כרמל שאמה-הכהן: קודם כל לממשלה בתזכיר חוק.
עודד שריג: במידה שמדובר בחוק, התשובה היא כן.
עודד שריג: אנחנו נגיע אליכם ונצטרך את העזרה.
עודד שריג: ככל שתיתנו לנו עזרה זה חשוב.
עודד שריג: אני חושב שגם חינוך פיננסי הוא דבר חשוב.
עודד שריג: אנשים צריכים לדעת לעמוד על זכויותיהם וצריך לחנך אותם, והודענו שנעשה את זה.
חמד עמאר: אני לא שמעתי על זה אף פעם, אני אחד מאלה שייכשלו.
עודד שריג: היקפי הניוד והחיסכון הפנסיוני עומדים על אחוזים בודדים.
עודד שריג: הניוד הזה הוא גם מטעה כי הוא כולל גם ניוד בין מסלולים.
עודד שריג: זה לא ניוד שנובע מתחרות.
עודד שריג: הניוד דה-פקטו הוא מאוד מאוד נמוך.
עודד שריג: לכן אנשים לא מודעים לזכויותיהם ולכן הדיון הזה הוא חשוב.
עודד שריג: אתם מעלים על סדר-היום דבר שאנחנו דואגים לו כל הזמן.
עודד שריג: אנחנו חושבים שזה דבר חשוב.
עמיר פרץ: אולי תשאל את עצמך את השאלה המרכזית?
עמיר פרץ: אל תציע משהו שאין לו שום סיכוי להתקיים.
עמיר פרץ: אם היית אומר שאתה הולך לבנות מרכז מידע, מרכז סיוע אצלך, שכל אזרח פונה אליך ואתה מעמיד לו כלים על חשבונך – לא מישהו שלוקח ייעוץ ממקום כזה או אחר – אז זה בסדר, זאת בשורה.
עודד שריג: כנראה כיוונתי לדעת גדולים, אנחנו הולכים לעשות את זה.
חמד עמאר: מרכז ייעוץ לצרכן?
עודד שריג: אני רוצה להסביר מה אנחנו הולכים לעשות.
עודד שריג: ראשית, חלק מהייעוץ קיים כבר היום.
עודד שריג: האתר שלנו מכיל הרבה מאוד אינפורמציה, כולל השוואה של דמי ניהול בקופות שונות, כמה אתה יכול לקבל.
עודד שריג: זה נמצא באתר "גמל נט".
עודד שריג: האתר עובר היום שדרוג.
עודד שריג: חוץ מזה אנחנו הולכים להקים מחלקה לחינוך פיננסי.
עודד שריג: היתה החלטה של השר בכנס האגף.
עודד שריג: היא תתוקצב, יהיו בה אנשים שהתפקיד שלהם יהיה לוודא שאנשים יקבלו כלים.
עודד שריג: המטרה שלי זה לייצר כלים לאנשים להתמודד עם חוסר הידע ואנחנו נעשה את זה.
עודד שריג: יש מחויבות של משרד האוצר להקים מחלקה כזאת אצלנו.
עודד שריג: הדבר הזה יקרה.
עודד שריג: הדבר השלישי שאנחנו עושים, אנחנו עובדים על המסלקה.
עודד שריג: במסלקה יהיה חלק שמיועד לצרכנים כדי לספק להם אינפורמציה בצורה נגישה.
עודד שריג: לפני כחודשיים וחצי יצאנו לשלב הראשון של המסלקה.
עודד שריג: בעוד כחודש נצא לשלב השני וברגע שתהיה מסלקה עם אינפורמציה זמינה באינטרנט לאנשים, אנחנו נוודא שהאינפורמציה הזאת תהיה נגישה לאנשים בצורה הטובה ביותר.
עודד שריג: זה תהליך, אני לא יכול בבת אחת להעביר את האנשים מחוסר ידע ל-100% ידע.
עודד שריג: לפי דעתי אנחנו עובדים בקצב שהוא מהמתקדמים בעולם.
עודד שריג: חזרתי עכשיו מכנס ב-OECD שבו דיברו על הנושאים האלה.
עודד שריג: חוסר הידע הפיננסי הוא נחלת העולם כולו, הוא לא נחלת מדינת ישראל בלבד.
עודד שריג: אנחנו מנסים להיות מהמתקדמים ביותר בעולם בתחום הזה.
עודד שריג: שוב, גם בעניין הזה נשמח להיעזר בכם.
עודד שריג: אנחנו מאפשרים לאדם לעבור ממקום למקום ולהתחרות על כספו.
עודד שריג: אני מסתכל על הנתונים, דה פקטו זה לא קורה.
עמיר פרץ: זה גם לא יקרה.
לאה ורון: שווה לבדוק למה.
עודד שריג: אנחנו עובדים כל הזמן.
עודד שריג: דיון מהסוג הזה שאתם מקיימים פה היום הוא דיון מאוד חשוב.
עודד שריג: הוא דיון שמעלה את הדברים על ראש סדר היום וגורם לאנשים להבין שהם צריכים לקחת את הכלים.
עודד שריג: אני יכול להביא את הסוס לשוקת, אני לא יכול להכריח אותו לשתות.
עמיר פרץ: אתה לא מביא שום סוס לשוקת, תפסיק להשלות את עצמך.
עמיר פרץ: אתה מייצר שוקת שאף אחד לא יגיע אליה.
אהוד פלג: יש סורגים על השוקת.
לאה ורון: בדיוק כך.
עמיר פרץ: אתה לא אשם.
עמיר פרץ: יש פה בעיה.
עמיר פרץ: הארגונים הגדולים לא צריכים אותך, יש להם אתרים, יש להם יועצים, כולם מקבלים כסף.
עמיר פרץ: יש מספיק מערכות שנהנות מזה.
עמיר פרץ: אם אתה רוצה להביא את האזרח הבודד זאת מהפכה שלמה.
עמיר פרץ: אתה ממש צריך להכריז שאתה נותן שירות.
עמיר פרץ: אתה רואה את הפועלת מטקסטיל דימונה אחרי יום עבודה נכנסת לאתר שלך באינטרנט?
עמיר פרץ: זה לא עובד כך.
עמיר פרץ: אתה צריך לבנות מערכת של מהפכה מבחינת נגישות לאזרח.
עמיר פרץ: אני בעד מה שאתה אומר, הפתיחות הזאת, המעבר מקרן לקרן.
עמיר פרץ: זה בהחלט דבר בלתי רגיל.
עמיר פרץ: אבל זה בעיקר כלי ואמצעי לחץ למי שמייצג עשרות אלפים.
עמיר פרץ: לכן אף אחד לא יוצא ובסוף הם משיגים את מה שהם רוצים.
עמיר פרץ: הוא מודיע לקרן: יש לי בקרן אחרת פחות ואם לא אני עובר ואז מורידים לו ואז אין צורך בניידות.
עמיר פרץ: אלה החיים.
כרמל שאמה-הכהן: יש תלונות שגם כאשר אדם רוצה ליצור קשר עם הגופים האלה הוא מתקשה באיתור שלהם, בהשגה שלהם או בזמינות שלהם.
כרמל שאמה-הכהן: האם יש לכם בקרה ופיקוח על מתן מענה ושירות ללקוחות קיימים?
כרמל שאמה-הכהן: מה מידת הזמינות של האינפורמציה?
כרמל שאמה-הכהן: אינטרנט?
כרמל שאמה-הכהן: טלפון וכל המסלולים האלה?
כרמל שאמה-הכהן: שנית, יש הסכמה סביב השולחן שהלקוחות הגדולים נמצאים במצב טוב כי הם יותר גדולים, יש להם יותר ידע והם שוכרים גם יועצים מקצועיים שייעצו להם.
כרמל שאמה-הכהן: למה לא להצמיד את הקטנים לגדולים?
כרמל שאמה-הכהן: כלומר, למה שלא יהיה מנגנון שקובע סוג של אחידות בתוך אותה קופה.
כרמל שאמה-הכהן: כלומר, תהיה תחרות בין קופות אבל בתוך אותה קופה, מעל רף מסוים, תהיה אחידות.
כרמל שאמה-הכהן: מתחת לרף מסוים שתהיה שונות ותחרות.
כרמל שאמה-הכהן: לדוגמא, אתה אומר לקופה או לקרן: עד 1% אתם יכולים לתת לכל לקוח מה שרוצים.
כרמל שאמה-הכהן: מעל 1% כולם אצלכם יהיו אחידים.
כרמל שאמה-הכהן: אז ייוצר מצב שעל הגדולים אי אפשר לעבוד, הם תמיד גם את הקטנים כלפי מטה.
כרמל שאמה-הכהן: אתה גם יכול לשים מגבלה שהכלל הזה חל משווי תיק מסוים.
כרמל שאמה-הכהן: כלומר, לא לסבסד קטנים.
כרמל שאמה-הכהן: אם לאדם יש רק 10,000 שקלים אז שישלם את דמי הניהול שהוא צורך.
כרמל שאמה-הכהן: אבל, מכיוון שלרוב האנשים יש מעל 10,000 שקלים, יש היגיון להצמיד.
כרמל שאמה-הכהן: זה לא משית עלויות על הגדולים בזה שהקטנים נצמדים עליהם.
כרמל שאמה-הכהן: הם עושים את אותה עבודה, מגיעים לאותו הסכם רק מזה אתה יכול לגזור מהם דמי הניהול הסבירים והראויים.
כרמל שאמה-הכהן: עדיין להשאיר תחרות מלאה בין הגופים עצמם ובתוך הקופה מתחת לרף מסוים גם להשאיר להם גמישות של שונות מסוימת.
כרמל שאמה-הכהן: אבל לא יכולים להיות פערים של דמי ניהול כפולים.
כרמל שאמה-הכהן: אין היגיון שיהיו דמי ניהול כפולים.
כרמל שאמה-הכהן: נניח מ-50,000 שקלים, לא הגיוני שבאותה קומה ובאותו ניהול אחד ישלם פחות מאחוז והשני ישלם שני אחוז.
כרמל שאמה-הכהן: זה פיגוע צרכני, זה משהו שאף אחד לא יכול להסביר אותו.
כרמל שאמה-הכהן: לכן תקבעו נורמה ותקבעו רף שתחשבו שהוא סביר שמעליו, ברגע שקופה מעלה את אחד הצרכנים, היא חייבת לעשות את זה אחיד.
כרמל שאמה-הכהן: יכול להיות שזאת קופה מעולה שיש לה מומחיות, היא תיקח את כולם כלפי מעלה.
כרמל שאמה-הכהן: אבל אם יש שם גוף עובדי חברת טבע או עובדי בנק מסוים, עובדי עירייה, גופים גדולים שקיבלו דמי ניהול מסוימים, אין סיבה שהאחרים הבודדים יהיו רחוקים מהם.
כרמל שאמה-הכהן: הייתי רוצה את התייחסותך לשתי השאלות האלה.
עודד שריג: ראשית, אין ספק שהאדם הקטן תמיד מקבל עסקה יותר גדולה מאשר מי שקונה את הדברים במרוכז.
עודד שריג: ציי רכב נקנים במחירים יותר זולים מאשר אני קונה את המכונית שלי באופן עצמאי.
עודד שריג: זה קורה בכל תחום.
עודד שריג: יש בזה היגיון כי קנייה מרוכזת היא לא רק ייצוג של כוח אלא גם עניין של יעילות.
עודד שריג: כאשר אתה מטפל בבת אחת ב-10,000 עובדים זה שונה מבחינת העלויות מאשר לטפל באופן פרטני באדם אחד או שניים.
כרמל שאמה-הכהן: אבל כל אחד מקבל דיווח משלו.
עודד שריג: אבל המעביד מעביר את הדברים במרוכז.
עמיר פרץ: המשא ומתן הוא עם הארגון.
עודד שריג: המעביד מעביר את הדברים במרוכז.
עודד שריג: עדיין יש הבדלי עלויות בתפעול בין גוף גדול לבין גוף קטן.
עודד שריג: לכן, גם כאשר גוף בינוני הולך לעשות משא ומתן הוא מקבל מחיר שונה מאשר גוף גדול, למרות שהוא יכול להביא איתו 30-40 עובדים.
עודד שריג: מכיוון שיש הבדלי עלויות אנחנו אף פעם לא נצפה שהקטנים והגדולים ישלמו את אותו מחיר.
עודד שריג: זה לא יהיה אף פעם, זה לא קורה בשום תחום ואין סיבה לצפות שדווקא בתחום הפנסיה העולם פתאום יתהפך על עצמו.
עמיר פרץ: תבין את ההבדל.
עמיר פרץ: כשאתה קונה מכונית אתה עושה את הבדיקות כמיטב יכולתך כאדם פרטי.
עמיר פרץ: אתה בודק את המחירונים וכדומה.
עמיר פרץ: במצב שוטף, אין לך מושג מה העבירו לך 6.3% או 7.2% או מה החלק של המעסיק.
עמיר פרץ: נכנסת למקום העבודה ויש מעסיק שמעביר לך 12.5% ואחד מעביר 15.5%.
עמיר פרץ: זה לא דומה, אין לך התנהלות מול נקודת זמן מסוימת.
עמיר פרץ: גם אדם פרטי שהולך לקנות קוטג' הוא רואה על המדף והוא בודק.
עמיר פרץ: פה התלוש הוא מורכב, אף אחד לא יודע כמה העביר המעסיק, מה מתרחש באמת בתוך אותה קרן.
עמיר פרץ: זה דבר הרבה יותר מורכב והאזרח הבודד זקוק להרבה יותר עזרה.
עמיר פרץ: זה שונה לחלוטין, זה ממש שונה.
עודד שריג: אני חושב שכאשר אנחנו מתמקדים בדמי הניהול והפרמטר היחיד הוא המחיר, מן הראוי שאנשים יעשו את הבדיקות.
עודד שריג: אחד מעובדי האוצר בדק בעבודת המאסטר שלו כמה זמן אנשים מקדישים לקניית בית, כמה זמן אנשים מקדישים לקניית טלוויזיה וכמה זמן אנשים מקדישים לקניית חיסכון פנסיוני.
עודד שריג: התשובה היתה שבית מחפשים כמה חודשים, טלוויזיה כמה ימים ולחיסכון פנסיוני כמה דקות.
עודד שריג: המחיר הוא ששליש מהנבדקים היו עובדי אגף שוק ההון במשרד האוצר.
עמיר פרץ: היא נותנת.
עודד שריג: לא, זה אנשים שמבינים.
עודד שריג: זאת לא בעיה של הבנה אלא זאת בעיה של תשומת לב.
עודד שריג: לכן החשיבות של הדיון אצלכם.
עודד שריג: אני חושב שזאת בעיה של תשומת לב.
עודד שריג: אנשים צריכים לדעת שהם צריכים לבדוק.
עמיר פרץ: אני מאוד מעריך את הכוונות הטובות שלך.
עמיר פרץ: אני אתן לך דוגמה מאוד קיצונית.
עמיר פרץ: היתה תקופה שאנחנו השתכנענו שאולי צריך לתת קצבאות ילדים דרך המעסיק.
עמיר פרץ: המעסיק ישלם, המעסיק יגיש תביעות וכדומה.
עמיר פרץ: נוצר מצב שיש ציבור גדול שאין לו מעסיק והוא היה צריך לתבוע בעצמו.
עמיר פרץ: נשארו כל שנה 100 מיליון שקל ביטוח לאומי שלא תבעו אותם.
עמיר פרץ: מדובר בתביעה של קצבות ילדים ולאנשים היה מגיע מאות שקלים בחודש.
עמיר פרץ: במדינת ישראל לצערי אין חינוך לתביעות של זכויות פרטיות.
עמיר פרץ: זה ידוע שככל שאתה עשיר וחזק אתה ממצה את יכולתך.
עמיר פרץ: המעסיק המיליונר, הבונזו של הכלב רשום ככלבי שמירה, הכול בסדר במס הכנסה ואנחנו יודעים יפה מאוד מי יודע לנצל את זכויותיו ומי לא.
עמיר פרץ: ככל שהאזרח יותר חלש הוא פחות יודע לנצל את זכויותיו, כולל בעניין של השימוש בתחרות.
עמיר פרץ: שלא תתבלבל, אני מברך על המגמה אבל אני רק אומר שצריך לחשוב האם יש כלים לכך שגם הצרכנים הבודדים ינסו אותו.
עודד שריג: אני מקבל את זה ואני חושב שהמחלקה שאנחנו הולכים להקים לחינוך פיננסי תעזור לאנשים בעניין הזה.
עודד שריג: אני לא יודע אם היא תפתור את הבעיה אבל זה תהליך שהתחלנו בו.
עודד שריג: התחלנו את התהליך הזה כי חשבנו שהוא חשוב.
עודד שריג: נשאלתי לגבי השירות.
עודד שריג: אנחנו יצאנו עם חוזר חדש לגבי שירות למבוטחים ולעמיתים שחוסכים לפנסיה.
עודד שריג: חוזר השירות הזה מיושם בשלבים.
עודד שריג: הוא מחייב את החברות לתת שירות גם לאדם הקטן.
עודד שריג: הוא מחייב אותם לפרסם את נהלי השירות שלהם.
עודד שריג: הוא מחייב אותם להעביר לנו סטטיסטיקות לגבי השירות.
עודד שריג: מכיוון שמדובר פה בתהליך חדש, החל משנה הבאה אנחנו נתחיל למדוד ולפרסם בעצמנו סטטיסטיקות לגבי החברות והשירות שהן נותנות.
עודד שריג: כלומר, גם האדם הקטן - - -
לאה ורון: אולי תאפשרו לאדם הקטן לפנות אליכם בתלונות על חברות שבשום אופן לא מצליחים להגיע אליהן?
אהוד פלג: הבעיה היא שהוא לא יודע על מה להתלונן.
אהוד פלג: הבעיה היא יותר חמורה כי הוא לא יודע על מה להתלונן.
אהוד פלג: מה שהוא צריך זאת קומוניקציה דו-סטרית ולא חד סטרית באמצעות חומר כתוב שהוא לא יודע לקרוא אותו.
אהוד פלג: את הדבר הזה אנחנו לא רואים.
רונן רגב: תלונה במשרד האוצר לוקחת לפחות שנה.
אהוד פלג: מהו השירות שעליו אנחנו משלמים עליו דמי ניהול?
אהוד פלג: האם מישהו מקבל אותנו לשיחה אחת לשנה ומסביר לנו מה שצריך להסביר באופן שנבין?
אהוד פלג: החברות יודעות לנסח את זה באופן שבדרך-כלל הוא לא מובן.
אהוד פלג: אני מבקש להציג פה סקר של המועצה לצרכנות שמראה - - -
כרמל שאמה-הכהן: תכף תקבל רשות דיבור, תן לו להשלים את דבריו.
עודד שריג: יש לנו חוזר שירות.
עודד שריג: חוזר השירות הזה מחייב את הגופים לתת שירות.
עודד שריג: אנחנו הולכים למדוד את זה ולפרסם את זה.
עודד שריג: זה לא יהיה בעלמא אבל זה חדש.
עודד שריג: כפי שאמרתי, מדובר פה בתהליך שהתחלנו אותו ואנחנו בתהליך ארוך ולא קצר.
עודד שריג: צריך לזכור שגם אנחנו נותנים שירות.
עודד שריג: יש לנו מחלקת פניות ציבור.
עודד שריג: זה נכון שלוקח היום שנה לקבל תשובות.
עודד שריג: בעקבות המשבר היתה קפיצה דרסטית במספר הפניות אלינו.
אהוד פלג: כמה היו בשנה:
עודד שריג: 9,000.
אהוד פלג: לוקח שנה לטפל ב-9,000 פניות?
עודד שריג: לך יותר קל לעשות את זה, לי יותר קשה.
עודד שריג: אני רק רוצה להגיד שעד המשבר היו כ-2,000 פניות.
עודד שריג: המשבר גרם לקפיצה דרסטית במספר הפניות.
עודד שריג: כתוצאה מזה נדרשנו להתמודדות.
עודד שריג: גם את המחלקה הזאת עיבינו באנשים, שינינו נהלים.
עודד שריג: התהליך של קיצור הזמנים קורה.
עודד שריג: תזכרו, גם כאשר אנחנו נהיה הכי יעילים שאפשר, לברר תלונה של צרכן יכול לקחת בין 3 ל-6 חודשים ממילא.
עודד שריג: צריך לפנות לחברה, לקבל תשובה.
עודד שריג: החברה צריכה לבדוק את הנתונים.
עודד שריג: הדברים האלה גם עוברים הליכים משפטיים כי כולם רוצים להיזהר שהם לא נופלים באיזה מכשול משפטי שה לא היו מודעים לו.
עודד שריג: לכן זה לא שאתה שולח תלונה ובשבוע הבא אתה מקבל תשובה מהחברה: אתה צודק, מגיע לך עוד כסף או אתה טועה לא מגיע לך כסף.
עודד שריג: אלה תהליכים וגם בזה אנחנו מטפלים.
עודד שריג: אולי אתייחס גם לעניין של הפערים.
עודד שריג: הנושא של הגבלת הפערים הוא רעיון של האגף, אנחנו העלינו אותו.
עודד שריג: מהרגע שהעלינו אותו, כולם מתעסקים עם הנושא הזה.
עודד שריג: צריך לזכור שכאשר היום גוף שמעסיק 5,000 בא למשא ומתן עם גוף פנסיוני הוא מבקש הנחה ומקבל אותה.
עודד שריג: כשהוא יבוא והוא יצטרך להיות צמוד לאחרים, יגיד לו אותו גוף פנסיוני: אם אני נותן ל-5,000 שלך הנחה, אני צריך לתת את אותה הנחה בדיוק גם ל-100,000 המבוטחים האחרים שנמצאים אצלי.
עודד שריג: החשש שלנו זה לא שהחזקים ימשכו את החלשים למטה אלא שיקרה הפוך כי אותם 5,000 יתגמדו לעומת כולם.
עמיר פרץ: אולי יהיה משהו מאוזן?
כרמל שאמה-הכהן: אתה יכול להשאיר גם רצועה מסוימת.
עודד שריג: נתתי על רגל אחת את ההתייחסות לזה.
עודד שריג: אשמח לעשות איתכם דיון שלם על הנושא הזה.
עודד שריג: אני רק אומר שהנושא הוא לא בבחינת "זה נאמץ והכול נפתר" ויש לו סיכונים.
עודד שריג: יכול להיות שאתם חושבים שראוי לקחת את הסיכון הזה ולראות מה יקרה.
עודד שריג: אנחנו עשינו את הניתוח והגענו למסקנה שהסיכון הוא יותר מהותי מאשר הסיכוי ואנחנו מעדיפים להשתמש בכלים אחרים כדי להגיע לתוצאה הזאת.
עודד שריג: זה לא שאני מוותר על הכלים האחרים.
עודד שריג: יש לנו מגוון שלם של כלים שבחנו, חלק מהם אנחנו מיישמים.
עודד שריג: כפי שאמרתי, אנחנו נשמח לקבל עזרה, אנחנו חושבים שזה חשוב.
עודד שריג: חלק מהכלים אמרנו שאנחנו רואים בהם יותר סכנה מאשר תועלת.
כרמל שאמה-הכהן: מר פלג, בבקשה.
אהוד פלג: תודה אדוני.
אהוד פלג: אני אומר - - -
עמיר פרץ: אני מבקש לומר כמה דברים לפני מר פלג כי אני חייב לצאת.
עמיר פרץ: אדוני היושב ראש, אני חושב שהדיון הזה הוא מאוד חשוב.
עמיר פרץ: בכלל, הנושא הפנסיוני ונושא קופות הגמל למיניהן וכל ההגדרות הם אחד מתעודות הביטוח החשובות ביותר שיש לאדם.
עמיר פרץ: בוודאי, ככל שתוחלת החיים גדלה והמשברים שמרחפים מעל כל המשקים המודרניים, החשיבות הופכת להיות הרבה יותר קריטית לאדם.
עמיר פרץ: הייתי שמח אם נקודת המוצא של המפקח היתה שאין שום יכולת לאדם כפרט – אני לא יודע כמה אתה בודק את התלוש שלך ואת הדוחות שאתה מקבל מגורמים למיניהם, אפילו מחברת האשראי שלך.
עמיר פרץ: זה דבר מדהים, למרות שאומרים לאנשים שכדאי לבדוק כי לפעמים יש טעויות, לאנשים יש תכונה לסמוך על-כך שמישהו שולח להם מסמך מודפס והוא משקר.
עמיר פרץ: לא יכול להיות דבר כזה.
עמיר פרץ: זה קורה בעיקר במדינת ישראל.
עמיר פרץ: התרבות של לקחת כל נייר ולבדוק שורה שורה כמעט ולא קיימת.
עמיר פרץ: אני חושב שהרעיון שמעלה כאן
עמיר פרץ: יו"ר הוועדה הוא רעיון שראוי להיבחן.
עמיר פרץ: אם אני חברת ביטוח ואני רשאי לפרסם מחר: אתה העמית הבודד, אתה לא עובד בחברת החשמל אבל אצלי תקבל תנאים וזכויות של עמית בחברת חשמל.
עמיר פרץ: יכול להיות שאני אקבל עוד 20,000 איש אז שווה לי לוותר על חלק מדמי הניהול שלי.
עמיר פרץ: לבסוף, בתמהיל הכלכלי זה לא יזיק.
עמיר פרץ: אני ייצגתי את כל העובדים במדינה הזאת.
עמיר פרץ: לא יקרה כלום אם אותן קבוצות חזקות ישלמו עוד קצת ובדרך הזאת גם יגרמו לאחרים, שכושר המיקוח שלהם הוא יותר קטן, לשלם פחות.
עמיר פרץ: לא יקרה שום דבר, מה הבהלה?
עמיר פרץ: ההוראות יוצאות על-ידי המפקח.
עמיר פרץ: כל הקרנות וכל הקופות מתחרים בתנאים דומים.
עמיר פרץ: אתה לא מוציא הנחיות לקופה אחת.
עמיר פרץ: הם יצטרכו לעשות לעצמם את השכלול ולמצוא את הנקודה הארכימדית שבה הם יכולים להתקיים.
עמיר פרץ: מה עוד שההצעה גם קובעת תקרה מסוימת שמתחת לתקרה מותר לעשות את הגמישות הראויה.
עמיר פרץ: אני חושב שמרכזי מידע בארץ זה מהדברים הקטסטרופליים ביותר שיש.
עמיר פרץ: אתה רק צריך להמתין ועד שאתה מגיע למי שאתה צריך אתה מתייאש וסוגר.
עמיר פרץ: פעם ניסיתי בעצמי להגיע למשרד מסוים.
עמיר פרץ: אמרתי לעצמי שרבע שעה אני ממתין להודעה שלהם ואז השיחה חוזרת אלי כי איזה פקיד לא ענה.
עמיר פרץ: זה ברור לחלוטין שאם יהיה עומס על האתרים שלכם זה לא יהיה שירות סובלני שאנשים יכולים לנצל אותו.
עמיר פרץ: אתה אומר: אנחנו נותנים לכם כלים, אנחנו עושים עבורכם את ההשוואה הכלכלית, אנחנו לוקחים תוצאות שנתיות ונותנים לכם בשקיפות.
עמיר פרץ: זה טוב, אבל זה טוב לאנליסטים, לחבר'ה שמתכננים את ההשקעות הגדולות יותר, זה טוב יותר למומחים לפנסיה.
עמיר פרץ: בגדול, לך תבחין מאיפה הקרן שלך נתנה לך את התשואה, האם זה בגלל פיזור ההשקעות בצורה הנכונה?
עמיר פרץ: האם בגלל שחלק מהכספים שלך היו במסלול כזה שהוריד לך בבת אחת את התשואה השנתית.
עמיר פרץ: או שאתה אומר לעצמך: כבר הפסדתי אז עכשיו אני אצא?
עמיר פרץ: מה הפסיכולוגיה של האדם בישראל?
עמיר פרץ: אתה שואל למה אין ניידות בכל זאת, בעיקר לאחר שבשנה שעברה אנשים קיבלו הלם?
עמיר פרץ: גם השנה אנשים רואים שהרווחים הם לא מי יודע מה.
עמיר פרץ: אבל הוא אומר: כבר הפסדתי, אז עכשיו אני אוציא את הכספים שלי ואעבור מקרן לקרן?
עמיר פרץ: גם אתם צריכים להשקיע יותר בהסברה בעניין הזה שאנשים עדיין לא עיכלו את העובדה שהעברת הכסף כולו לא יוצרת שום קנס ושום עלות.
עמיר פרץ: לפי דעתי, פה יש לכם תפקיד עצום.
עמיר פרץ: קודם כל שאנשים ידעו.
עמיר פרץ: אנשים לא מאמינים שהם יכולים לקחת את כל הקופה ובמהלך של כמה ימים להעביר את כל הכסף לקופה אחרת.
שלומי דגן: לא תמיד הם יכולים לעשות את זה.
שלומי דגן: יש מצבים שהם יפסידו מזה.
שלומי דגן: אם הם נעשו חולים במהלך תקופת הביטוח והם ירצו לעבור למקום אחר, הם לא יקבלו את אותם תנאים.
עמיר פרץ: אבל אם הוא החליט שבמקום אחר יש לו תנאים יותר טובים כי הוא בדק?
עמיר פרץ: יכול להיות שאתה צודק אבל אני לא מאמין שמישהו יעביר את כספו רק כדי להפסיד.
עמיר פרץ: הוא בטח בדק.
שלומי דגן: השאלה האם הוא יודע לבדוק?
עמיר פרץ: בסדר, אנחנו חוזרים לנקודה הבסיסית.
עמיר פרץ: הכלי היחיד שיש לאזרח היום כדי לצמצם ולמזער את ההוצאות שלו זה הכלי של הזכות לעבור עם הכסף בכל רגע נתון.
עמיר פרץ: זה כלי אדיר.
עמיר פרץ: עד לפני כמה שנים זה היה סיפור להעביר את הכסף.
עמיר פרץ: אני באמת מקווה שאדם יעשה את הבחינה הנכונה.
עמיר פרץ: זה נושא שהוועדה צריכה לעסוק בו ולרדת לפרטי פרטים.
עמיר פרץ: אנחנו נשמח לסייע ככל יכולתנו.
עמיר פרץ: בסוף אתם האוצר, אתם תחליטו כמה תשקיעו בהבאה למודעות הציבור.
עמיר פרץ: בכל מקרה, הכיוון נכון ואני מברך אותך על-כך.
אהוד פלג: אני אבקש לומר כמה דברים כלליים ואחר-כך כלכלן המועצה, שלומי דגן, ידבר על כמה דברים יותר קונקרטיים.
אהוד פלג: אני מבקש להצביע על כך שהבעיה בתחום החיסכון הפנסיוני היא עמוקה מאוד.
אהוד פלג: התיאור הטוב ביותר שאני יכול לתת זה שכשאני נזכר בארבעת הבנים בהגדה, זה זה שאינו יודע לשאול בכלל.
אהוד פלג: זאת אומרת, גם להבין את המידע יש לו בעיה בגלל המורכבות של המטריה.
אהוד פלג: יש פה תחושה של טייס אוטומטי.
אהוד פלג: אתה מצטרף לחיסכון הזה ושוכח ממנו.
אהוד פלג: אתה מקבל כל מיני ניירות בדואר.
אהוד פלג: בד"כ אתה לא פותח ואם אתה פותח אתה לא מבין איך לקרוא אותם.
אהוד פלג: הטייס האוטומטי הזה ממשיך גם אחרי שאתה מת.
אהוד פלג: המועצה לצרכנות הגישה תביעה ייצוגית נגד 5 חברות ביטוח על-סך של 15 מיליארד שקל, על כספים ללא דורש.
אהוד פלג: שוכבים שם כספים, האנשים מתו ולא מחפשים מספיק או בצורה הנכונה את המוטבים.
אהוד פלג: אבל מה?
אהוד פלג: משלמים דמי ניהול.
אהוד פלג: יש פה פרה חולבת ויש מישהו שנהנה ממנה.
אהוד פלג: אנחנו משלמים דמי ניהול.
אהוד פלג: על מה אנחנו משלמים דמי ניהול?
אהוד פלג: האם תמורת דמי הניהול שאנחנו משלמים אנחנו מקבלים שירות ראוי לשמו?
אהוד פלג: שירות ראוי לשמו בתחום המסובך הזה לא יכול להיות אלא שירות שבו אחת לשנה לפחות מישהו אובייקטיבי יושב איתי פנים אל פנים ומסביר לי מה קורה ומה האופציות שלי.
אהוד פלג: גורם לי שאני האזרח הממוצע אבין במה מדובר כדי שאוכל ליישם את הבחירה.
אהוד פלג: שמענו פה צעדים שונים שהממונה על הביטוח בשוק ההון פרס בפנינו.
אהוד פלג: יש לברך על-כך שצעדים כאלה נשקלים או בתהליכי ביצוע.
אהוד פלג: צריך להזכיר, למען ההגינות, שהדבר הזה בעצם הוא חובה מעצם העובדה שישראל הצטרפה ל-OECD.
אהוד פלג: לפני שנה קיבל ה-G20 החלטה בסיאול, לפניית ארגון הצרכנים הבינלאומי, שכל הממשלות חייבות לדווח בתוך שנה מה הצעדים שהן עושות כדי להגן על הצרכנים בתחום של הפיננסים.